Document ID: 31999L0075

Direktiva Komisije 1999/75/ES
z dne 22. julija 1999
o spremembi Direktive Komisije 95/45/ES o določitvi posebnih meril čistosti v zvezi z barvili za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila nazadnje spremenjena z Direktivo Evropskega parlamenta in Sveta 94/34/ES [2], in zlasti člena 3(3)(a) Direktive,
po posvetovanju s Znanstvenim odborom za prehrano,
(1) ker Direktiva Evropskega parlamenta in Sveta 94/36/ES z dne 30. junija 1994 o barvilih za uporabo v živilih [3] našteva tiste snovi, ki se smejo uporabljati kot barvila v živilih;
(2) ker Direktiva Komisije 95/45/ES z dne 26. julija 1995 o določitvi posebnih meril čistosti v zvezi z barvili za uporabo v živilih [4] določa merila čistosti za barvila, navedena v Direktivi 94/36/ES;
(3) ker je zaradi tehničnega napredka treba spremeniti merila čistosti, določena v Direktivi 95/45/ES, za mešane karotene (E160a (i)); ker je zato treba prilagoditi to direktivo;
(4) ker je primerno upoštevati specifikacije in analitične tehnike za barvila, kakor so določene v Codex Alimentariusu in Skupnem odboru ekspertov FAO/WHO za aditive v živilih (JECFA);
(5) ker so ukrepi, predvideni s to direktivo, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
Direktiva 95/45/ES se spremeni:
V Delu B Priloge se poglavje, ki zadeva E 160a (i) Mešani karoteni, nadomesti z besedilom iz Priloge k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 1. julija 2000. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
1. Ta direktiva je naslovljena na države članice.
V Bruslju, 22. julija 1999

Labels: 0
17